# Γρηγόρης Μπιθικώτσης

### Από τη Βικιπαίδεια, την ελεύθερη εγκυκλοπαίδεια

Γρηγόρης Μπιθικώτσης
Γέννηση | 11/12/1922 Αθήνα, Περιστέρι
Θάνατος | 7 Απριλίου 2005
Εθνικότητα | Ελληνική
Είδος Τέχνης | Τραγούδι, Μουσική
Καλλιτεχνικά ρεύματα | Λαϊκό, Ρεμπέτικο, Έντεχνο

Ο Γρηγόρης Μπιθικώτσης ήταν ένας σημαντικός Έλληνας τραγουδοποιός και ερμηνευτής. Γεννήθηκε στο Περιστέρι, στις 11 Δεκεμβρίου 1922 στην Αθήνα και πέθανε στις 7 Απριλίου 2005. Πρόκειται για έναν από τους πιο δημοφιλείς Έλληνες λαϊκούς τραγουδιστές του 20ού αιώνα.

## [Επεξεργασία] Ζωή

Από φτωχή οικογένεια, εργάστηκε ως υδραυλικός για να επιζήσει και παράλληλα έπαιζε κιθάρα. Ήταν το μικρότερο παιδί της οκταμελούς οικογένειας. Εκανε δύο γάμους και απέκτησε 3 παιδιά. Ο γιος του, Γρηγόρης, έχει το όνομα του πατέρα του και είναι επίσης τραγουδιστής. Ο Γρηγόρης Μπιθικώτσης απεβίωσε έπειτα από βραχύχρονη περίοδο νοσηλείας, στις 7 Απριλίου 2005 σε ηλικία 83 ετών.

## [Επεξεργασία] Συνθέσεις και Συνεργασίες

Μπήκε στην δισκογραφία το 1949 σε ηλικία 25 ετών ως συνθέτης με το τραγούδι "Το καντήλι τρεμοσβήνει" σε στίχους Χαράλαμπου Βασιλειάδη. Συνέθεσε περισσότερα από 200 τραγούδια, πολλά από τα οποία έγιναν μεγάλες επιτυχίες, όπως τα "Του Βοτανικού ο μάγκας", "Σε τούτο το στενό", "Επίσημη αγαπημένη", "Τρελοκόριτσο", "Στου Μπελαμή το ουζερί", "Ένα όμορφο αμάξι με δυο άλογα" και πλήθος άλλων. Η συνεργασία του με το Μίκη Θεοδωράκη (τον οποίο γνώρισε ενώ ήταν εξόριστος στη Μακρόνησο) αλλά και με το Μάνο Χατζηδάκι "γέννησε" τα καλύτερα ίσως τραγούδια του. Με την ερμηνεία του στον Επιταφίο του Μίκη Θεοδωράκη και του Γιάννη Ρίτσου χάραξε νέους δρόμους στο λαϊκό τραγούδι. Επίσης, ερμήνευσε τραγούδια του Μάρκου Βαμβακάρη, του Βασίλη Τσιτσάνη, του Γιώργου Μητσάκη, του Γιάννη Παπαϊωάννου και του Ακη Πάνου.Στις συνεργασίες του αξίζει επίσης να αναφέρουμε αυτές με το Σταύρο Ξαρχάκο και το Δήμο Μούτση.

## [Επεξεργασία] Διακρίσεις

Τιμήθηκε από τον Πρόεδρο της Δημοκρατίας Κωστή Στεφανόπουλο τον Ιανουάριο του 2003 με το Χρυσό Σταυρό του Τάγματος του Φοίνικα, καθώς και με το Χρυσό Μετάλλιο της Πόλης των Αθηνών. Επίσης, έχουν γίνει πολλές συναυλίες προς τιμήν του. Τον Ιούνιο του 1997 οργανώθηκε λαϊκή συναυλία για να τιμηθούν τα 50 χρόνια προσφοράς του στο λαϊκό τραγούδι, ενώ σημαντική είναι η συναυλία που διοργανώθηκε από το υπουργείο Πολιτισμού στις 11 Μαρτίου 2002 στο Στάδιο Ειρήνης και Φιλίας με την συμμετοχή δεκάδων σημαντικών καλλιτεχνών.

## [Επεξεργασία] Δισκογραφία

Στον παρακάτω κατάλογο περιλαμβάνονται μόνο οι δίσκοι στους οποίους υπάρχει "πρωτογενές" υλικό, δηλαδή ηχογραφήσεις που δεν έχουν κυκλοφορήσει άλλη φορά σε δίσκο. Δεν περιλαμβάνονται δηλαδή κάθε λογής συλλογές, ούτε αναφέρονται για δεύτερη φορά -όταν επανεκδίδονται- δίσκοι που περιέχουν ηχογραφήσεις που έχουν περιληφθεί ήδη σε προηγούμενο δίσκο.
Προσωπική δισκογραφία

- Επιτάφιος (1960)
- Το τραγούδι του νεκρού αδερφού (1962)
- Το Άξιον Εστί (1964)
- Πολιτεία Β (1964)
- Επιφάνεια (1964)
- Ρωμιοσύνη (1966)
- Επίσημη αγαπημένη (1968)
- Μια γυναίκα φεύγει (1969)
- Μαζί με τον Γρηγόρη Μπιθικώτση (1970)
- Ο Μπιθικώτσης (1970)
- Α-Ω (1971)
- Ουράνιο τόξο (1972)
- Πράσινο φως (1973)
- Μικροί καϋμοι (1975)
- Στη μεγάλη λεωφόρο (1976)
- Χαμένες αγάπες (1977)
- Οκτώβρης 78 (1978)
- Πατέρα μου (1979)
- Μεγαλοπρέπεια (1980)
- Παράπονα της πλώρης (1981)
- Σήμερα (1986)
- Ο άγνωστος Θεός (1990)

Συμμετοχές

- Πολιτεία (1961)
- Η συναυλία στο Κεντρικό (1961)
- Κόκκινα φανάρια (1963)
- Η Ελλάς χωρίς ερείπια (1964)
- Ένα μεσημέρι (1966)
- Χρυσοπράσινο φύλλο (1966)
- Η πόρτα ανοίγει (1967)
- Μάρκος ο δάσκαλος μας (1968)
- Τσιτσάνης (Τα κλειδιά) (1968)
- Χρώματα (1968)
- Ένα χαμόγελο (1969)
- Κόσμε αγάπη μου (1969)
- Επιστροφή (1970)
- Χαλάλι σου ζωή (1971)
- Μικρές ώρες (1972)
- Πρώτη εκτέλεση (1973)
- Τα ωραία του Τσιτσάνη (1973)
- Θαλλασινά φεγγάρια (1974)
- Αρχιπέλαγος (1976)
- Ζήτω το Ελληνικό τραγούδι (1987)

Σημαντικές συλλογές

- Ο Γρηγόρης Μπιθικώτσης τραγουδά Μίκη Θεοδωράκη (1974)
- Τα αυθεντικά (1975)
- Τα αυθεντικά Νο2 (1984)

## [Επεξεργασία] Trivia

- Ο χαρακτηρισμός "σερ" που τον συνόδεψε σε ολόκληρη τη πορεία του προήλθε από τον Δημήτρη Ψαθά όταν σε ένα χρονογράφημα στη στήλη του στην εφημερίδα "Τα Νέα" χαρακτήρησε με αυτό τον τρόπο τον Γρηγόρη Μπιθικώτση.
- Στο τραγούδι "Ένα όμορφο αμάξι με δυο άλογα" ακούγεται ο στίχος: "Ένα όμορφο αμάξι με δύο άλογα / να μου φέρετε τα μάτια μου σαν κλείσω". Ο στίχος αυτός έγινε πραγματικότητα προς τιμήν του στην κηδεία του.
- Όταν κάποτε ρωτήθηκε γιατί επέλεξε να δώσει στον γιο του το ίδιο όνομα μ' εκείνον, απάντησε "Γιατί όταν μια μέρα πεθάνω, θα ήθελα να επιστρέψει μετά την κηδεία στο σπίτι ένας Γρηγόρης Μπιθικώτσης".

## [Επεξεργασία] Δείτε επίσης

- Μίκης Θεοδωράκης
- Στέλιος Καζαντζίδης
- Γιώργος Νταλάρας

Ανακτήθηκε από "http://el.wikipedia.org../../../%CE%B3/%CF%81/%CE%B7/%CE%93%CF%81%CE%B7%CE%B3%CF%8C%CF%81%CE%B7%CF%82_%CE%9C%CF%80%CE%B9%CE%B8%CE%B9%CE%BA%CF%8E%CF%84%CF%83%CE%B7%CF%82_6c20.html"

Κατηγορίες: Λαϊκοί τραγουδιστές | Γεννήσεις το 1922 | Θάνατοι το 2005

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Deutsch
- English
- Polski